DA Den Europæiske Unions Tidende C 242/1

UDTALELSE FRA KOMMISSIONEN

af 22. juni 2016

om planen for bortskaffelse af radioaktivt affald, der fremkommer ved nedlukningen af anlæg 3 og 4 af kernekraftværket Kozloduy, Bulgarien

(Kun den bulgarske udgave er autentisk)

(2016/C 242/01)

Nedenstående vurdering foretages i henhold til Euratom-traktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 19. november 2015 modtog Europa-Kommissionen i overensstemmelse med Euratomtraktatens artikel 37 de almindelige oplysninger fra den bulgarske regering om planen om bortskaffelse af radioaktivt affald, der fremkommer ved nedlukningen af anlæg 3 og 4 på kernekraftværket i Kozloduy.

På grundlag af disse oplysninger og en række supplerende oplysninger, som Kommissionen udbad sig den 14. januar 2016 og den 22. februar 2016, og som de bulgarske myndigheder forelagde den 12. februar 2016 og den 4. april 2016, og efter høring af ekspertgruppen har Kommissionen udarbejdet følgende udtalelse:

1. Afstanden mellem anlægget og den nærmeste grænse til en anden medlemsstat, som i dette tilfælde er Rumænien, er 4 km.

2. Under normale nedlukningsaktiviteter er det ikke sandsynligt, at væske- og gasformige radioaktive udslip vil give anledning til en eksponering af sundhedsmæssig betydning af befolkningen i en anden medlemsstat ifølge den dosisgrænse, som er fastsat i de nye grundlæggende sikkerhedsnormer (direktiv 2013/59/Euratom).

3. Fast radioaktivt affald lagres på stedet, indtil et nationalt depot er til rådighed. Ikke-radioaktivt fast affald og restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i de nye grundlæggende sikkerhedsnormer (direktiv 2013/59/Euratom).

4. Skulle der ske utilsigtet udledning af radioaktive stoffer som følge af en ulykke af den type og størrelse, som omhandles i de almindelige oplysninger, vil de doser, som befolkningen i en anden medlemsstat efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som er fastsat i de nye grundlæggende sikkerhedsnormer (direktiv 2013/59/Euratom).

Kommissionen konkluderer derfor, at gennemførelse af planen for bortskaffelse af radioaktivt affald i enhver form fra nedlukningen af anlæg 3 og 4 på kernekraftværket Kozloduy i Bulgarien, hverken under normal drift eller i tilfælde af ulykker af den type og størrelse, som behandles i de almindelige oplysninger, kan antages at ville medføre en sundhedsmæssig betydelig radioaktiv kontaminering af en anden medlemsstats vande, jord eller luftrum, jf. bestemmelserne i de nye grundlæggende sikkerhedsnormer (direktiv 2013/59/Euratom).

Udfærdiget i Bruxelles, den 22. juni 2016. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.